Afleggings dreig by Sibanye-mynDie Beatrix-myn. (Foto: Sibanye-Stillwater) Die mynmaatskappy Sibanye-Stillwater het aangekondig dat hy beoog om ŉ totaal van 1 959 werknemers en 465 kontrakteurs by hul Beatrix 4-skag in Welkom in die Vrystaat af te lê. Gideon du Plessis, hoofsekretaris van Solidariteit, sê die mynmaatskappy beweer die aflegging is nodig weens finansiële verliese wat die maatskappy gely het, sowel as ŉ afname in minerale reserwes by hul metallurgiese aanleg by die Kloof-myn in Westonaria, Gauteng. “Dit beteken ŉ swart Kersfees wag op hierdie mynwerkers, met die moontlikheid dat hulle in 2023 nie meer ŉ werk kan hê nie wat soos ŉ swaard oor hulle koppe hang,” sê Du Plessis. “Sibanye het wel met die vorige 189-konsultasies rakende hul Beatrix-skagte en ná die oorname van die Marikana-myne by die mynmaatskappy Lonmin, getoon dat hulle alle alternatiewe ondersoek om die getal werknemers wat afgelê moet word, tot die minimum te beperk. “Solidariteit sal aktief aan die konsultasieproses deelneem met die hoop om afleggings te voorkom, maar andersins om dit tot die minimum te beperk.” Die 189-proses sal deur die Kommissie vir Versoening, Bemiddeling en Arbitrasie (KVBA) gefasiliteer word en ŉ datum vir die eerste ronde van die konsultasieproses moet nog bevestig word. Solidariteit en ŉ reeks ander mynbouvakbonde is sedert verlede jaar met Sibanye-Stillwater in ŉ geskil oor loonverhogings betrokke. Stakings oor loonverhogings duur al sedert Maart voort. Solidariteit het destyds aangevoer dat Sibanye-Stillwater hom vrywillig onder sakeredding moet plaas aangesien die mynmaatskappy nie van plan is om gebeurlikheidsplanne gereed te kry om afleggings af te weer en in goedertrou oor lone te onderhandel nie.